Uredba Komisije (ES) št. 676/1999

z dne 26. marca 1999

o peti spremembi Uredbe (ES) št. 785/95 o določitvi podrobnih pravil za izvajanje Uredbe Sveta (ES) št. 603/95 o skupni ureditvi trga za posušeno krmo

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 603/95 z dne 21. februarja 1995 o skupni ureditvi trga za posušeno krmo [1], kakor je bila nazadnje spremenjena z Uredbo (ES) št. 1347/95 [2], in zlasti člena 18 Uredbe,

ker prva alinea člena 2(2)(a) Uredbe Komisije (ES) št. 785/95 z dne 6. aprila 1995, o določitvi podrobnih pravil za izvajanje Uredbe Sveta (ES) št. 603/95 o skupni ureditvi trga za posušeno krmo [3], kakor je bila nazadnje spremenjena z Uredbo (ES) št. 1794/97 [4], določa, da morajo sušilnice, ki se uporabljajo za sušenje krme, na vhodni točki doseči temperaturo zraka vsaj 93 °C;

ker veliko število znanstvenih študij kaže, da sušenje krme pri visoki temperaturi ohranja hranilno vrednost in visoko kvaliteto proizvoda, zlasti vsebnost beta karotina.

ker je položaj na trgu za posušeno krmo, za katerega je značilno zniževanje cen in rast proizvodnje, tak, da je potrebno zagotoviti ponudbo končnega proizvoda z visoko hranilno vrednostjo, pridobljenega v primerljivih konkurenčnih pogojih, in upravičiti znesek pomoči, ki je bil dodeljen kot prispevek k pokrivanju proizvodnih stroškov; ker se lahko ta cilj doseže z razširitvijo prakse sušenja pri visoki temperaturi;

ker se v večini predelovalnih obratov predelovanje krme izvaja pri visoki temperaturi; ker je treba je zato sprejeti ukrepe za tiste obrate, ki še vedno delujejo pri temperaturi zraka 93 °C na vhodni točki, da se v primernem roku prilagodijo, tako da bodo ustrezali tej praksi;

ker je zaradi tehničnih sprememb, ki so zato potrebne, nujno potrebna odobritev obrata s strani pristojnega organa;

ker je trenutno v nekaterih državah članicah še vedno v uporabi majhno število tračnih sušilnic s temperaturo zraka na vstopni točki vsaj 110 °C; ker so to majhni obrati z majhno zmogljivostjo naprav, katerih se obratovalna temperatura ne more povečati brez znatnih tehničnih sprememb; ker smejo zato odstopati od zahtev glede minimalne temperature sušenja 350 °C, pri čemer pa se je treba zavedati, da se po začetku tržnega leta 1999/2000 ne bodo izdajala dovoljenja za nove tovrstne obrate;

ker člen 15(b) Uredbe (ES) št. 785/95 določa, da morajo države članice obvestiti Komisijo o površinah in količinah, ki jih zajemajo pogodbe in izjave o dostavi; ker so izkušnje pokazale, da so take prijave lahko vir protislovnih in nezadovoljivih informacij; ker jih je zato treba odpraviti;

ker Upravljalni odbor za posušeno krmo ni podal svojega mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

Uredba (ES) št. 785/96 se spremeni, kot sledi:

1. v členu 2(2)(a) se prvo alineo nadomesti z naslednjim:

"— temperatura zraka ob vstopu ni nižja od 350 °C; vendar pa za tračne sušilnice, ki ustvarjajo temperaturo zraka ob vstopu vsaj 110 °C in so bile odobrene pred začetkom tržnega leta 1999/2000, ni potrebno, da izpolnjujejo to zahtevo,"

2. V členu 15 se točka (b) črta.

Člen 2

1. Tehnične spremembe pri sušilnicah, ki so potrebne skladno s členom 1(1), se izvedejo, ne da bi to vplivalo na obveznost, da je za pridobitev dovoljenja v roku, ki je določen v zadnjem pododstavku člena 4(1)(a) Uredbe (ES) št. 785/95, treba uradno obvestiti pristojni organ.

2. Države članice do 15. maja 1999 pošljejo Komisiji seznam tračnih sušilnic, ki so bile odobrene pred tržnim letom 1999/2000 in potemtakem izpolnjujejo pogoje za odstopanja iz člena 1(1).

Člen 3

Ta uredba začne veljati sedmi dan po objavi v Uradnem listu Evropskih skupnosti.

Uporabljati se začne z dnem začetka njene veljavnosti, z izjemo člena 1(1), ki se začne uporabljati 1. aprila 2000.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. marca 1999

Za Komisijo

Franz Fischler

Član Komisije

[1] UL L 63, 21.3.1995, str. 1.

[2] UL L 131, 15.6.1995, str. 1.

[3] UL L 79, 7.4.1995, str. 5.

[4] UL L 255, 18.9.1997, str. 12.

--------------------------------------------------